ନୂଆଦିଲ୍ଲୀ ୧୭/୦୧ : ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ କର୍ମକ୍ଷେତ୍ର ବାରାଣାସୀରୁ ତାଙ୍କ ଗୃହ ରାଜ୍ୟ ଗୁଜରାଟ କେବଡିୟାକୁ ଯୋଡିବା ପାଇଁ ଟ୍ରେନ ଚଳାଚଳ ଆରମ୍ଭ ହୋଇଛି। ଭର୍ଚୁଆଲ କାର୍ଯ୍ୟକ୍ରମ ଜରିଆରେ ମୋଦି ନିଜେ ଜାନୁଆରୀ ୧୭ ତାରିଖରେ ଏହାର ଶୁଭାରମ୍ଭ କରିଛନ୍ତି। ରବିବାର ଦିନ ମୋଦି ଗୁଜରାଟ କେବଡିୟା ସ୍ଥିତ ସର୍ଦାର ବଲ୍ଲଭଭାଇ ପଟେଲଙ୍କ ସବୁଠାରୁ ଉଚ୍ଚତମ ପ୍ରତିମା ଷ୍ଟାଚ୍ୟୁ ଅଫ୍ ୟୂନିଟି ଯାଏଁ ଯିବାଆସିବା ପାଇଁ ୮ଟି ଟ୍ରେନର ଶୁଭାରମ୍ଭ କରିଛନ୍ତି। ଦଭୋଇ-ଚାନଚୋଡ୍ ଗେଜ୍ ପରିବର୍ତ୍ତନ, ଚାନଚୋଡ୍-କେଭାଡିଆ ଗେଜ୍ ପରିବର୍ତ୍ତନ ନବନିର୍ମିତ ପ୍ରତାପନଗର-କେଭାଡିଆ ବିଭାଗକୁ ବିଦ୍ୟୁତକରଣ କରି ଦଭୋଇ-ଚାନଚୋଡ୍ ଏବଂ କେଭାଡିଆ ଷ୍ଟେସନରେ ନୂତନ ଅଟ୍ଟାଳିକା ଉଦଘାଟନ କରିଛନ୍ତି।
ମୋଦି କହିଛନ୍ତି, କେବଡିୟା ଏମିତି ଏକ ଜାଗା ଯାହା ଏକ ଭାରତ-ଶ୍ରେଷ୍ଠ ଭାରତର ପରିଚୟ ଦେଇଥାଏ। ଦେଶର ଏକୀକରଣ କରିଥିବା ସର୍ଦ୍ଦାର ବଲ୍ଲଭ ଭାଇ ପଟେଲଙ୍କ ଉଚ୍ଚତମ ପ୍ରତିମୂର୍ତ୍ତି ଷ୍ଟାଚ୍ୟୁ ଅଫ୍ ୟୁନିଟି, ସର୍ଦ୍ଦାର ସରୋବର ଡ୍ୟାମରେ ଅବସ୍ଥିତ।
ସେ କହିଛନ୍ତି କେବଡିୟା ଗୁଜରାଟର ସୁଦୂର ଅଞ୍ଚଳରେ ଥିବା ଏକ ବ୍ଲକ ହୋଇ ଆଉ ରହିନାହିଁ। ବରଂ ବିଶ୍ୱର ସବୁଠାରୁ ବଡ ପର୍ଯ୍ୟଟକ କ୍ଷେତ୍ର ଭାବେ ଆଗକୁ ଆସିଛି। ସଠିକ ଯୋଜନା ହିସାବରେ ପରିବେଶ ସୁରକ୍ଷା କରି ଉଭୟ ଅର୍ଥନୀତି ଓ ଇକୋଲୋଜିର ବିକାଶ କରାଯାଇପାରିବ, କେବଡିୟା ଏହାର ସର୍ବୋତ୍ତମ ଉଦାହରଣ।
